Huw John Hughes

Darlithydd, awdur a gweinidog o Gymru oedd Huw John Hughes (1944 – Gorffennaf 2025). Roedd hefyd yn naturiaethwr a sefydlodd Pili Palas ar Ynys Môn.

 Bywgraffiad 
Cafodd Hughes ei eni yn ardal Mynydd Llandygái. Hyfforddodd fel athro yn y Coleg Normal, Bangor a cychwynnodd ei yrfa yn Ysgol Gynradd Glan Cegin, Maesgeirchen. Yn dilyn cyfnod gyda'r Cyngor Ysgolion daeth yn Brifathro yn Ysgol Pen y Bryn, Bethesda. Wedi hynny daeth yn darlithydd yn ei hen goleg.

Ers yn blentyn roedd ganddo ddiddordeb mawr mewn pryfed a gloÿnnod byw. Yn 1985 gwireddwyd breuddwyd oes iddo pan sefydlodd ganolfan Pili Palas ar Ynys Môn, gyda'i gyfeillion, Huw Glyn Evans a'i wraig, Gwenda. Prynwyd fferm Ty'n Mynydd ar lôn Penmynydd ger Porthaethwy ac addaswyd yr adeiladau. Daeth y ganolfan yn atyniad twristaidd hynod o boblogaidd. Gwerthwyd y ganolfan yn 2005 i Gwawr a Steve Bell.

Roedd yn weinidog rhan amser yn Llanberis ac yng Nghapel Carmel, Moelfre. Roedd yn gyfrannwr cyson i Munud i Feddwl ar Radio Cymru ac ar bynciau a oedd yn ymwneud â natur.

Cafodd ei dderbyn i'r Orsedd a'i anrhydeddu â'r wisg las yn Eisteddfod Genedlaethol Ynys Môn 2017.

 Bywyd personol 
Bu farw yn 80 mlwydd oed yng Ngorffennaf 2025. Cyhoeddwyd ei gyfrol olaf, Dyrys Daith, yn ystod Eisteddfod Genedlaethol Wrecsam 2025.

Cyfeiriadau

Categori:Genedigaethau 1944
Categori:Marwolaethau 2025
Categori:Athrawon o Gymru
Categori:Llenorion Cymraeg o Gymru
Categori:Llenorion plant Cymraeg o Gymru
Categori:Gweinidogion Annibynnol o Gymru
Categori:Naturiaethwyr o Gymru